《葛洪丹井而寻唐顾逋翁读书台旧址》
清代·朱尔迈

阴阴涧底花，落落岭头柏。苍苍云雾重，渺渺人家隔。

相传葛稚川，烧丹此中宅。至今丹井间，红泉漱白石。

石上台何高，栖迟合骚客。新藻洒芙蓉，英辞动金碧。

千载人读书，余也忝后席。学仙仙未成，知音怀夙昔。

独自抱琴来，慨焉终日夕。

作者简介：（1632—1693）浙江海宁人，字人远，号日观。朱嘉征子。诸生。有《平山堂集》。